ตลท.-บล.พร้อมเปิดซื้อขายปกติรับมือน้ำท่วมขัง
ตลท.ยันระบบพร้อมเปิดซื้อขายปกติ เรียกโบรกเกอร์ซักซ้อมรับมือน้ำท่วม 1-2 สัปดาห์ ก.ล.ต.ผ่อนเกณฑ์
27 ต.ค. 2554

ตลท.ยันระบบพร้อมเปิดซื้อขายปกติ เรียกโบรกเกอร์ซักซ้อมรับมือน้ำท่วม 1-2 สัปดาห์ ก.ล.ต.ผ่อนเกณฑ์
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ตลท.ยังยืนยันเปิดการซื้อขายหลักทรัพย์ปกติ แม้น้ำจะท่วมมากขึ้นก็ตาม ยกเว้นธนาคารแห่งประเทศไทย (ธปท.) จะประกาศวันหยุดเป็นกรณีพิเศษ 
อย่างไรก็ดี ช่วงเย็นวันที่ 26 ต.ค.ที่ผ่านมา ตลท.ได้เชิญบริษัทหลักทรัพย์ (โบรกเกอร์) ทุกแห่งเข้าร่วมประชุม เพื่อสอบถามถึงแผนซักซ้อมการซื้อขายหากเกิดกรณีน้ำท่วม 1-2 สัปดาห์ หากโบรกเกอร์ใดยังเตรียมระบบสำรองการซื้อขายที่น้อยเกินไปก็จะขอให้เพิ่มมาตรการและเตรียมแผนรับมือรองรับที่มากขึ้น
นอกจากนี้ ผลการประชุมคณะกรรมการ (บอร์ด) ตลท.ได้มีมติอนุมัติใส่เงินกองทุนช่วยเหลือผู้ประสบภัยน้ำท่วมแล้วทั้งหมด 250 ล้านบาท
นางภัทธีรา ดิลกรุ่งธีระภพ ในฐานะนายกสมาคมบริษัทหลักทรัพย์ กล่าวภายหลังหารือกับ ตลท.ว่า ตลาดหลักทรัพย์ได้ให้ความมั่นใจว่าระบบการซื้อขายสามารถรองรับได้ และแม้ว่าพนักงานของ ตลท.จะเดินทางมาทำงานไม่ได้ ก็ได้เตรียมสถานที่ทำงานที่พัทยาไว้รองรับแล้ว
นอกจากนี้ โบรกเกอร์ยังได้ขอให้ ตลท.มีคอลเซ็นเตอร์ในการประสานงานอย่างใกล้ชิดด้วย ขณะที่โบรกเกอร์ก็ดูแลให้พนักงานที่มีส่วนสำคัญ เช่น ส่วนชำระราคาและการซื้อขายหลักทรัพย์ให้มาพักใกล้กับที่ทำงาน
อย่างไรก็ตาม หากพนักงานไม่สามารถเดินทางมาทำงานได้ในอัตราค่อนข้างสูง หรือไฟฟ้าดับและระบบการสื่อสาร เช่น อินเทอร์เน็ตมีปัญหาก็คงไม่สามารถซื้อขายได้ 
นายไพบูลย์ นลินทรางกูร ประธานสภาธุรกิจตลาดทุนไทย และประธานเจ้าหน้าที่บริหาร บล.ทิสโก้ กล่าวว่า บล.ทิสโก้ได้เตรียมรับมือการซื้อขายแล้วเรียบร้อย ซึ่งหากน้ำท่วมจริงบริษัทได้มีศูนย์สำรองระบบการซื้อขายไว้ที่ จ.นครปฐม 
ทั้งนี้ ตามระเบียบการซื้อขายหากมีโบรกเกอร์ไม่สามารถส่งคำสั่งซื้อขายจำนวน 1 ใน 3 ของทั้งหมด ตลท.ต้องสั่งให้หยุดการซื้อขายทันที 
ด้านนายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้ติดตามสถานการณ์และหารือกับหน่วยงานต่างๆ เพื่อดูแลหลักเกณฑ์ไม่ให้เป็นภาระหรืออุปสรรค รวมทั้งเตรียมมาตรการช่วยเหลือภาคธุรกิจต่อไป และให้การซื้อขายหลักทรัพย์สามารถดำเนินได้ตามปกติ
เลขาธิการ ก.ล.ต. กล่าวว่า บริษัทหลักทรัพย์ที่สาขาไม่สามารถเปิดให้บริการได้ สามารถปิดชั่วคราวได้โดยไม่ต้องแจ้งล่วงหน้า และจะต้องจัดช่องทางการให้บริการแก่ผู้ลงทุนไม่ให้ได้รับผลกระทบ เช่น ให้ส่งคำสั่งผ่านสำนักงานใหญ่
ขณะเดียวกันก็ผ่อนปรนบริษัทจดทะเบียน (บจ.) ที่รายงานข้อมูล เช่น งบการเงินก็ค่อยส่งต้นฉบับในภายหลัง